Orbán Viktor idei évértékelő beszédének apró érdekessége volt, hogy a miniszterelnök mindkét kezén lilásvörös foltok voltak, mintha véraláfutásos lenne. A dologgal kapcsolatban megkérdeztük Havasi Bertalant, a miniszterelnök sajtófőnökét, aki lerántotta a leplet a dologról: "Tinta. A miniszterelnök még az előadás előtti percekben is javítgatott a beszédén a töltőtollával, ami sajnos kicsit kifolyt és elkenődött."

Tehát nem az történt, hogy Orbán túl erősen csapott az asztalra, mikor Merkelnél járt, vagy stigmák jelentek meg rajta, hanem csak egy apró emberi baleset történt vele. Persze a tamáskodók ilyenkor sem nyugszanak, ujjukat tintába mártván kérdőjelezik meg a hivatalos narratívát,

ezért megpróbáltuk otthoni körülmények között reprodukálni a dolgot.

A következő dolgok állapíthatóak meg biztosan:

Orbán nem ajándékboltban vásárolt olcsó tintát használ.

Feltehetően tapsolás közben kente össze a másik kezét.

A miniszterelnöknek izzadt a tenyere.

A miniszterelnök NEM írta fel a tenyerére, hogy "MIGRÁNSOK".

De lássuk a részletesebb investigatioját a fentebb említett kérdésnek. Kezdetben megpróbáltam azt, hogy a papírra felírt szavakba mintegy véletlen belenyúlok, majd azt a kezemen elkenem.

1.

Sajnos a Tolnai Ottó-kötetekből és tapeszalagból összeeszkábált házi kameraállvány és a hangos szuszogásom némileg ront a videóélményen, de íme az első kísérlet:

Orbán Viktor tintás kezének nyomában

Nem tudom, hogy milyen papírra nyomtatták ki Orbán-beszédét, elképzelhető, hogy a fényes nyomtatópapír nem itta olyan jól el a tintát, mint az én vastagabb, direkt kalligráfiához gyártott papírosom. Ugyan egy kevés dörzsölés után sikerült betintáznom a kezem,

de arra már nem volt elég, hogy a másikat is összekenjem vele.

2.

Aztán az jutott eszembe, hogy lehet puskázni akart az országnak első embere, ezért valamit gyorsan feljegyzett a tenyerére, hogy az emlékezetéből az később ki ne essen. (Gondoljuk csak Medgyessy Péter legendás kis cetlijeire!)

Ezzel már több eredményt értem el, azonban ez nem hagyott szabálytalan foltot, hanem egész egyszerűen átnyomdázta a másik kezemre a szöveg tükörképét. Tehát ezt az eshetőséget, amennyire emberi értelmünk engedi, kizárhatjuk.

3.

Végezetül egész egyszerűen leöntöttem a tenyeremet tintával olyan módon, hogy a tintás tégelyt a kezemre szorítva ráfordítottam.

Ezzel már szép eredményt értem el, az ötforintosnyi tintafolt a tapsolás hatására szétterült, és pont olyan alakba borította el a kezemet, mint magának Orbán Viktornak. A superior Paint skilljeimmel el is készítettem az összevetést: